
  ΕΛΛΗΝΙΚΗ ΔΗΜΟΚΡΑΤΙΑ                                                                                                
  ΝΟΜΟΣ ΛΕΥΚΑΔΑΣ







ΑΝΑΡΤΗΤΕΑ ΣΤΟ ΔΙΑΔΙΚΤΥΟ
  ΔΗΜΟΣ ΛΕΥΚΑΔΑΣ

   
ΑΠΟΣΠΑΣΜΑ

Από το πρακτικό της αρ.  26ης/26 Συνεδρίασης 

ΤΟΥ ΔΗΜΟΤΙΚΟΥ ΣΥΜΒΟΥΛΙΟΥ ΛΕΥΚΑΔΑΣ

ΑΡ.ΑΠΟΦ. 157/2026
Στη Λευκάδα σήμερα στις 02 του μηνός Σεπτεμβρίου, του έτους 2026, ημέρα Τρίτη και ώρα 18:00, ήρθε σε  δημόσια, δια ζώσης, τακτική συνεδρίαση το Δημοτικό Συμβούλιο Λευκάδας,   σύμφωνα με τις δ/ξεις των άρθρων 117 έως και 134 του Ν.5314/2026  και την υπ΄ αριθ. 66/2025 απόφαση Δ.Σ. ύστερα από την με αρ. πρωτ. 23598/28.8.2026 πρόσκληση του Προέδρου του, η οποία επιδόθηκε και δημοσιεύθηκε νόμιμα.   

Ο Δήμαρχος Δρ. Ξενοφών Ν. Βεργίνης, προσκλήθηκε νόμιμα αλλά δεν παρέστη στη συνεδρίαση.

Στη συνεδρίαση παρευρίσκεται και ο Νικόλαος Ζαβιτσάνος, υπάλληλος του Δήμου, για την τήρηση των πρακτικών.

Αφού διαπιστώθηκε νόμιμη απαρτία, δηλαδή σε σύνολο είκοσι εννέα (29) μελών βρέθηκαν παρόντα 

είκοσι έξι (26)  μέλη, ο Πρόεδρος κήρυξε την έναρξη της Συνεδρίασης.
ΠΑΡΑΤΗΡΗΣΕΙΣ:
Στη συνεδρίαση προσκλήθηκε για να συμμετάσχει με δικαίωμα ψήφου, ως προς το μέρος της εισήγησης που αφορά τη λήψη απόφασης για την ονομασία του ανώνυμου δρόμου στη Δημοτική Κοινότητα Αγ. Πέτρου που ξεκινάει από την οικία του κου Ζώη Ν. Κατηφόρη και καταλήγει στη γειτονιά «Βαμβακινάτα-Ραβανάτα», «Οδός Μαρίας Βαμβακινού», ο Πρόεδρος Συμβουλίου Δ.Κ. Αγίου Πέτρου, ο οποίος απουσιάζει.
Επίσης στη συνεδρίαση προσκλήθηκε για να συμμετάσχει με δικαίωμα ψήφου, η Πρόεδρος Συμβουλίου της Δ.Κ. Λευκάδας, η οποία απουσιάζει ως προς το μέρος της εισήγησης που αφορά τη λήψη απόφασης για την ονομασία:
Α ) Του ανώνυμου δρόμου με αριθμό 27 του σχεδίου πόλης Λευκάδας ανατολικά από τα Ο.Τ. 351-350 προς δυτικά στα Ο.Τ. 339-394 και συνεχίζει στρεφόμενη από βορρά προς νότο εκτεινόμενη από βορρά στα Ο.Τ. 339-349 προς νότο στα Ο.Τ.339-349 στην περιοχή Βαρδανίων Λευκάδας,ως «Οδός Θεοφύλακτου Ψυλιανού».
 Β) Του ανώνυμου δρόμου με αριθμό 29 του σχεδίου πόλης Λευκάδας ανατολικά από τα Ο.Τ. 361-362 προς δυτικά στα Ο.Τ. 349-355 στην περιοχή Βαρδανίων Λευκάδας, ως «Οδός Σπυραντώνη Χαλικιόπουλου».

 Γ) Του ανώνυμου δρόμου με αριθμό 37 του σχεδίου πόλης Λευκάδας η οποία αρχίζει βόρεια από την τομή των οδών «Φλογαϊτη» -αρ. οδού 56 και «Κατωπόδη» -αρ. οδού 1 στο Ο.Τ. με αριθμό ΚΧ 425 και καταλήγει νότια στην οδό Φιλοσόφων στα Ο.Τ. με αριθμό 489 και 493 στην περιοχή Περιβόλια Λευκάδας, ως «Οδός  Κώστα ντε Βαλαμόντε» (σε όλο το της το μήκος και στη μελλοντική διάνοιξη της).

Τα θέματα συζητήθηκαν με την εξής σειρά: 14,1,2,3,4,5,6,7,8,9,10,11,12,13,15,16,17,18 της Η.Δ.

Κατά τη συζήτηση του 14ου θέματος, αποχώρησαν οι Δ.Σ. Κάτσενου Θεοδώρα, Μαργέλη Μαρία, Κονιδάρης Κων/νος, Λάζαρης Αρίστος και Βεροιώτης Αλέξανδρος.

Πριν τη συζήτηση του 5ου θέματος προσήλθε ο Δ.Σ. Λάζαρης Αρίστος.

Πρίν τη συζήτηση του 7ου θέματος προσήλθε ο Δ.Σ. Κονιδάρης Κων/νος και αποχώρησαν οι Δ.Σ. Μπελεγρίνος Σπυρίδων, Βεργίνης Σπυρίδων, Αραβανή Χριστίνα, Τσιρογιάννης Γεώργιος, Πεντεσπίτης Νικόλαος και Θερμός Ευάγγελος.

Πριν τη συζήτηση του 15ου θέματος προσήλθε η Δ.Σ. Αραβανή Χριστίνα και αποχώρησαν οι Δ.Σ. Γιαννιώτης Παναγιώτης, Γαζής Γεώργιος, Αργυρός Νικόλαος και Βερροιώτης Ευάγγελος.

Πριν τη συζήτηση του 17ου θέματος αποχώρησαν οι Δ.Σ. Καραγιάννης Αθανάσιος και Λύγδας Σπυρίδων.

Πριν τη συζήτηση του 18ου  θέματος αποχώρησαν οι Δ.Σ. Καλός Χαράλαμπος, Κονιδάρης Κωνσταντίνος και Λάζαρης Αρίστος.

ΘΕΜΑ 5ο:   Απόφαση Δ.Σ για την ονομασία  ανωνύμων οδών στη Δ.Κ. Αγίου Πέτρου και στη Δ.Κ. Λευκάδας  Δήμου Λευκάδας
                                                                                        Εισηγητής:  Ευστάθιος Σκλαβενίτης, Πρόεδρος Δ.Σ.
Ο Πρόεδρος του Δημ. Συμβουλίου, κ. Ευστάθιος Σκλαβενίτης, αφού πήρε τον λόγο ως εισηγητής του θέματος, έθεσε υπόψη των μελών του Δ.Σ. τα εξής:
             «Έχοντας υπόψη:

1. Τις δ/ξεις του άρθρου 120 Ν 5314/2026 (ΦΕΚ Α΄ 103/29.06.2026) περί των αρμοδιοτήτων του δημοτικού συμβουλίου.

2. Τις δ/ξεις του άρθρου 15 Ν 5314/2026 (ΦΕΚ Α΄ 103/29.06.2026) περί ονομασίας και μετονομασίας οδών και πλατειών, που ορίζει τα ακόλουθα: 

«Ονομασία και μετονομασία οδών και πλατειών - Περιφερειακό Συμβούλιο Τοπωνυμιών

 1. Η ονομασία και μετονομασία οδών και πλατειών γίνεται με απόφαση του δημοτικού συμβουλίου, ύστερα από γνώμη του συμβουλίου ή του εκπροσώπου της οικείας δημοτικής κοινότητας. Το θέμα μπορεί να το εισάγει στο δημοτικό συμβούλιο και η οικεία δημοτική κοινότητα, με την κατάθεση εισήγησης στο δημοτικό συμβούλιο για τη λήψη σχετικής απόφασης. Με την ίδια διαδικασία μπορεί γίνεται και η μετονομασία δημοτικών αθλητικών, πολιτιστικών εγκαταστάσεων, δημοτικών αιθουσών, πάρκων ή αλσών.

 2. Η απόφαση του δημοτικού συμβουλίου διαβιβάζεται στο Περιφερειακό Συμβούλιο Τοπωνυμιών για τη διατύπωση σύμφωνης γνώμης. Η διαδικασία ολοκληρώνεται με την έκδοση διαπιστωτικής απόφασης του δημάρχου, μετά από σύμφωνη γνώμη του Περιφερειακού Συμβουλίου Τοπωνυμίων.

 3. Το Περιφερειακό Συμβούλιο Τοπωνυμιών συστήνεται σε επίπεδο περιφέρειας για όλη τη διάρκεια της αυτοδιοικητικής περιόδου με απόφαση του Γραμματέα της οικείας αποκεντρωμένης διοίκησης, η οποία δημοσιεύεται στην Εφημερίδα της Κυβερνήσεως. Το Περιφερειακό Συμβούλιο Τοπωνυμιών αποτελείται από τα εξής μέλη:

 α) Έναν (1) Προϊστάμενο Διεύθυνσης της αποκεντρωμένης διοίκησης ως πρόεδρο, με αναπληρωτή του προϊστάμενο άλλης Διεύθυνσης της ίδιας αποκεντρωμένης διοίκησης,

 β) δύο (2) εκπροσώπους της Περιφερειακής Ένωσης Δήμων, που προτείνονται με τους αναπληρωτές τους από την Εκτελεστική Επιτροπή της και

 γ) δύο (2) καθηγητές της δευτεροβάθμιας εκπαίδευσης κλάδου Πανεπιστημιακής Εκπαίδευσης (ΠΕ) 02 Φιλολόγων, οι οποίοι προτείνονται, μαζί με τους αναπληρωτές τους, από τον Περιφερειακό Διευθυντή Εκπαίδευσης.

 Με την ίδια απόφαση ορίζονται ο γραμματέας του Περιφερειακού Συμβουλίου Τοπωνυμιών και ο αναπληρωτής του, οι οποίοι είναι υπάλληλοι της αποκεντρωμένης διοίκησης». 
3.  Την υπ’ αριθ. 8/2026 απόφαση Δ.Κ. Αγίου Πέτρου, που αφορά στην ονοματοδοσία ανωνύμου οδού  στη Δ.Κ. Αγίου Πέτρου. 

4. Την υπ’ αριθ. 61/2026 απόφαση Δημοτικού Συμβουλίου, σχετικά με την διαπίστωση ανάγκης   ονοματοδοσίας ανωνύμου οδού στη Δ.Κ. Αγίου Πέτρου

5. Την υπ’ αριθ. 11/2021 απόφαση Δ.Κ. Λευκάδας, που αφορά στην ονοματοδοσία ανωνύμων οδών στη Δ.Κ. Λευκάδας. 

6. Την υπ’ αριθ. 48/2024 απόφαση Δ.Κ. Λευκάδας, που αφορά στην ονοματοδοσία ανωνύμων οδών στη Δ.Κ. Λευκάδας. 

7.  Την υπ’ αριθ. 134/2025 απόφαση Δημοτικού Συμβουλίου, σχετικά με την διαπίστωση ανάγκης  ονοματοδοσίας ανωνύμων οδών  στη Δ.Κ. Λευκάδας.

8. Το υπ’ αριθ. 48221//25/28.06.2026 έγγραφο Επιτροπής Ονοματοθεσίας οδών, πλατειών κλπ Νομού Λευκάδας, με το οποίο μας γνωστοποιήθηκε το υπ’ αριθ. 1/26 πρακτικό της, σύμφωνα με το οποίο γνωμοδοτεί τα ακόλουθα:

Η ανωτέρω επιτροπή, είναι θετική στο να δοθεί η ονομασία σύμφωνα με την πρόταση  του Συμβουλίου της Δ.Κ. Αγίου Πέτρου. 

Αναλυτικότερα:

Α) Ο ανώνυμος δρόμος στη Δημοτική Κοινότητα Αγ. Πέτρου που ξεκινάει από την οικία του κου Ζώη Ν. Κατηφόρη και καταλήγει στη γειτονιά «Βαμβακινάτα-Ραβανάτα» ονομάζεται «Οδός Μαρίας Βαμβακινού». 

 Β) Ο ανώνυμος δρόμος με αριθμό 27 του σχεδίου πόλης Λευκάδας ανατολικά από τα Ο.Τ. 351-350 προς δυτικά στα Ο.Τ. 339-394 και συνεχίζει στρεφόμενη από βορρά προς νότο εκτεινόμενη από βορρά στα Ο.Τ. 339-349 προς νότο στα Ο.Τ.339-349 στην περιοχή Βαρδανίων Λευκάδας, ονομάζεται «Οδός Θεοφύλακτου Ψυλιανού»

 Γ) Ο ανώνυμος δρόμος με αριθμό 29 του σχεδίου πόλης Λευκάδας ανατολικά από τα Ο.Τ. 361-362 προς δυτικά στα Ο.Τ. 349-355 στην περιοχή Βαρδανίων Λευκάδας, ονομάζεται «Οδός Σπυραντώνη Χαλικιόπουλου».

 Δ) Ο δρόμος με αριθμό 37 του σχεδίου πόλης Λευκάδας η οποία αρχίζει βόρεια από την τομή των οδών «Φλογαϊτη» -αρ. οδού 56 και «Κατωπόδη» -αρ. οδού 1 στο Ο.Τ. με αριθμό ΚΧ 425 και καταλήγει νότια στην οδό Φιλοσόφων στα Ο.Τ. με αριθμό 489 και 493 στην περιοχή Περιβόλια Λευκάδας  ονομάζεται  «Οδός  Κώστα ντε Βαλαμόντε» (σε όλο το της το μήκος και στη μελλοντική διάνοιξη της.

                     Κατόπιν των ανωτέρω:

Ε ι σ η γ ο ύ μ α ι
την ονομασία  των ανωνύμων  οδών στις Δ.Κ. Αγίου Πέτρου και Δ.Κ. Λευκάδας, σύμφωνα με την γνώμη που διατύπωσαν τα συμβούλια της Δ.Κ. Αγίου Πέτρου και Δ.Κ. Λευκάδας, αντίστοιχα, και σύμφωνα με το ως άνω υπ’ αριθ. 1/2026 πρακτικό της Επιτροπής Ονοματοθεσίας οδών, πλατειών κλπ Νομού Λευκάδας, ως εξής:

Α) Ο ανώνυμος δρόμος στη Δημοτική Κοινότητα Αγ. Πέτρου που ξεκινάει από την οικία του κου Ζώη Ν. Κατηφόρη και καταλήγει στη γειτονιά «Βαμβακινάτα-Ραβανάτα» ονομάζεται «Οδός Μαρίας Βαμβακινού». 

 Β) Ο ανώνυμος δρόμος με αριθμό 27 του σχεδίου πόλης Λευκάδας ανατολικά από τα Ο.Τ. 351-350 προς δυτικά στα Ο.Τ. 339-394 και συνεχίζει στρεφόμενη από βορρά προς νότο εκτεινόμενη από βορρά στα Ο.Τ. 339-349 προς νότο στα Ο.Τ.339-349 στην περιοχή Βαρδανίων Λευκάδας, ονομάζεται «Οδός Θεοφύλακτου Ψυλιανού»

 Γ) Ο ανώνυμος δρόμος με αριθμό 29 του σχεδίου πόλης Λευκάδας ανατολικά από τα Ο.Τ. 361-362 προς δυτικά στα Ο.Τ. 349-355 στην περιοχή Βαρδανίων Λευκάδας, ονομάζεται «Οδός Σπυραντώνη Χαλικιόπουλου».

 Δ) Ο δρόμος με αριθμό 37 του σχεδίου πόλης Λευκάδας η οποία αρχίζει βόρεια από την τομή των οδών «Φλογαϊτη» -αρ. οδού 56 και «Κατωπόδη» -αρ. οδού 1 στο Ο.Τ. με αριθμό ΚΧ 425 και καταλήγει νότια στην οδό Φιλοσόφων στα Ο.Τ. με αριθμό 489 και 493 στην περιοχή Περιβόλια Λευκάδας  ονομάζεται  «Οδός  Κώστα ντε Βαλαμόντε» (σε όλο το της το μήκος και στη μελλοντική διάνοιξη της).
Στη συνέχεια πήρε το λόγο ο κ. Δρακονταειδής Κων/νος ο οποίος είπε: 

Έχει κατατεθεί πρόταση από την ΕΛΜΕ Λευκάδας για την Πόπη Βουτσινά, αγωνίστρια που βασανίστηκε και δυστυχώς δε βλέπω να υπάρχει στην εισήγηση και πρέπει να το δείτε.

Επίσης προτείνουμε την ονοματοδοσία οδών προς τιμήν δύο οδοκαθαριστών του Δήμου που υπήρξαν ήρωες για την εποχή τους, τον Κώστα Κουτσαύτη και το Ζώη Ζακυνθινό.

Στη συνέχεια πήρε το λόγο ο κ. Βερροιώτης Ευάγγελος ο οποίος είπε: 

Θα ψηφίσω παρών στην εισήγηση γιατί η έλλειψη βιογραφικού ειδικά για τον Άγιο Πέτρο, μας δημιουργεί πρόβλημα.
Στη συνέχεια πήρε πάλι το λόγο ο Πρόεδρος του Δ.Σ. ο οποίος πρόσθεσε στην εισήγησή του τα κάτωθι: 
Ο Κώστας Βαλαμόντε (1911- 1998), πέρασε από την πόλη της Λευκάδας ως φαινόμενο της λαϊκής έκφρασης του γέλιου μ’ έναν μοναδικό, παραλογικά εκφρασμένο τρόπο, που σε καμμία περίπτωση δε συμβαδίζει με την τοπική παράδοση της λαϊκής σάτιρας. Εντούτοις, η περίπτωση του Κώστα Βαλαμόντε εγκαθίσταται στο φαντασιακό του Λευκαδίτη με τη σκευή της ετερόδοξης τρέλας του, που εκφράζεται με ποικίλες ευρηματικές χειρονομίες λόγου και πράξης. Ήταν μυημένος εμπειρικά αλλά με περισσή, ευφυή προσαρμογή, στα τεκταινόμενα του ευρωπαϊκού χώρου και συγκεκριμένα στην πρωτοπορία του Παρισιού και της Ζυρίχης των πρώτων δεκαετιών του εικοστού αιώνα, με τα ανατρεπτικά κινήματα της avant-garde του ντανταϊσμού και του σουρεαλισμού.
Η κ. Μαρία Βαμβακινού απόδημο τέκνο της Λευκάδας, έτυχε τη δέουσα αναγνώριση από τον τόπο που γεννήθηκε, το χωριό Άγιος Πέτρος. Η κ. Μαρία Βαμβακινού έχει διατελέσει μια μακροχρόνια θητεία και διέπρεψε στην πολιτική και κοινωνική ζωή της Αυστραλίας εκλεγόμενη συνεχώς βουλευτής στην Ομοσπονδιακή Βουλή της Αυστραλίας από το 2001 έως το 2025. Στην πολύχρονη θητεία της προσέφερε τη βοήθειά της στον απόδημο Ελληνισμό και ιδιαίτερα σε όποιο συγχωριανό της την είχε ανάγκη κάνοντας την ξενιτιά να μοιάζει πιο φιλόξενη.
Ο Σπυραντώνης Χαλικιόπουλος ήταν από τους πρώτους Λευκαδίτες που συμμετείχαν στην επανάσταση του 1821, ο ίδιος μάλιστα άφησε ένα ημερολόγιο σε χειρόγραφη μορφή περίπου 50-60 σελίδες σε κακή μορφή, το οποίο ανακάλυψε ο φιλόλογος Γιώργος Τσίλης και το 1993 το αντέγραψε και το χαρακτήρισε ημερολόγιο «Σπυραντώνη Χαλικιόπουλου». Το ημερολόγιο  αυτό υπάρχει στην Εθνική Βιβλιοθήκη στο τμήμα χειρογράφων. Το ημερολόγιο έχει πληροφορίες για την Επανάσταση. Όταν ο κ. Χαραμόγλης έλαβε γνώση του ημερολογίου, στη Χαραμόγλειο Βιβλιοθήκη, χαρακτήρισε τον Σπυραντώνη Χαλικιόπουλο ως ένα μικρό Μακρυγιάννη της Λευκάδας. Ο Σπυραντώνης Χαλικιόπουλος γεννήθηκε στη Λευκάδα, με την οικογένειά του να διαμένει στην περιοχή του Αγίου Σπυρίδωνα. Εικάζεται ότι ενδεχομένως να ήταν φτωχός ή να του είχαν δημεύσει την περιουσία.
Ο ίδιος με άλλους 32 Λευκαδίτες μόλις ξεκίνησε η Επανάσταση αναχώρησε από τη Λευκάδα, πήγε στη Βόνιτσα και κατατάχτηκε στο τμήμα του Τσόγκα. Πήρε μέρος σε πολλές μάχες όπως και στην πρώτη Πολιορκία του Μεσολογγίου και σε πολλές άλλες. 
Από το 1828  υπηρέτησε υπό τις διαταγές του Δημήτριου Υψηλάντη με το βαθμό του Εκατόνταρχου, το 1830 αποστρατεύτηκε με το βαθμό του Λοχαγού του Φαλαγγίτη και έλαβε σύνταξη 60 δραχμές.
Διέμενε στην Αθήνα, δεν είχε οικογένεια και πέθανε στις 13-3-1835.

Ο Θεοφύλακτος Ψιλιανός προερχόταν από γνωστή ευκατάστατη οικογένεια της Λευκάδας. Πήρε μέρος σε πολλές μάχες. Στο Μεσολόγγι αγωνίστηκε στην πρώτη πολιορκία της πόλεως από τον Ομέρ Βρυώνη, οπότε τραυματίστηκε στο πρόσωπο. Κατά τη δεύτερη πολιορκία αγωνίστηκε υπό το Νότη Μπότσαρη στην ντάπια (προμαχώνα) «τερρίμπιλε» και στην Κλείσοβα, όπου κατά την έξοδο της φρουράς το Μάρτη του 1826, σκοτώθηκε.Οι αρχηγοί του αναφέρουν ότι «αριστεύσας πάντοτε και εις πολλάς μάχας πληγωθείς αναδείξας καθ΄ όλας ταύτας και καρτερίαν ψυχής και ανδρείαν σώματος και φρόνησιν και προθυμίαν να υποτάσσεται εις τας διαταγάς των ανωτέρων, συνεισφέρων με γενναιότητα και τον τελευταίον του οβολόν…».
Ο Θεοφύλακτος Ψιλιανός ήταν μία από τις ευγενέστερες μορφές των αγωνιστών του 21. Σε επιστολή του στο Μιχάλη Σικελιανό, το φιλικό, όταν του αναγγέλει το θάνατό του αδερφού του Πέτρου Σικελιανού, του γράφει: «εκρίθη εύλογον παρά των οπλαρχηγών να έβγωμεν ένα σώμα…. Να πέσωμεν εις το εχθρικόν ορδί, ή να διαλυθεί ή να αποθάνωμεν….υπάρχει απόφασις θανάτου….Ζήτω, ζήτω και εκ τρίτου ζήτω, καγώ θάνατον και άργανα εις την πατρίδα να κτυπήσουν…»
Ακολούθησε ψηφοφορία κατά την οποία είκοσι ένα (21) Δ.Σ. ψήφισαν υπέρ της εισήγησης
                        Παρών δήλωσε ο Δ.Σ. Βερροιώτης Ευάγγελος
Μετά τα ανωτέρω, το Δ.Σ. αφού έλαβε υπόψη του την εισήγηση
ΑΠΟΦΑΣΙΖΕΙ ΟΜΟΦΩΝΑ
την ονομασία  των ανωνύμων  οδών στις Δ.Κ. Αγίου Πέτρου και Δ.Κ. Λευκάδας, σύμφωνα με την γνώμη που διατύπωσαν τα συμβούλια της Δ.Κ. Αγίου Πέτρου και Δ.Κ. Λευκάδας, αντίστοιχα, και σύμφωνα με το ως άνω υπ’ αριθ. 1/2026 πρακτικό της Επιτροπής Ονοματοθεσίας οδών, πλατειών κλπ Νομού Λευκάδας, ως εξής:

Α) Ο ανώνυμος δρόμος στη Δημοτική Κοινότητα Αγ. Πέτρου που ξεκινάει από την οικία του κου Ζώη Ν. Κατηφόρη και καταλήγει στη γειτονιά «Βαμβακινάτα-Ραβανάτα» ονομάζεται «Οδός Μαρίας Βαμβακινού». 

 Β) Ο ανώνυμος δρόμος με αριθμό 27 του σχεδίου πόλης Λευκάδας ανατολικά από τα Ο.Τ. 351-350 προς δυτικά στα Ο.Τ. 339-394 και συνεχίζει στρεφόμενη από βορρά προς νότο εκτεινόμενη από βορρά στα Ο.Τ. 339-349 προς νότο στα Ο.Τ.339-349 στην περιοχή Βαρδανίων Λευκάδας, ονομάζεται «Οδός Θεοφύλακτου Ψυλιανού»

 Γ) Ο ανώνυμος δρόμος με αριθμό 29 του σχεδίου πόλης Λευκάδας ανατολικά από τα Ο.Τ. 361-362 προς δυτικά στα Ο.Τ. 349-355 στην περιοχή Βαρδανίων Λευκάδας, ονομάζεται «Οδός Σπυραντώνη Χαλικιόπουλου».

 Δ) Ο δρόμος με αριθμό 37 του σχεδίου πόλης Λευκάδας η οποία αρχίζει βόρεια από την τομή των οδών «Φλογαϊτη» -αρ. οδού 56 και «Κατωπόδη» -αρ. οδού 1 στο Ο.Τ. με αριθμό ΚΧ 425 και καταλήγει νότια στην οδό Φιλοσόφων στα Ο.Τ. με αριθμό 489 και 493 στην περιοχή Περιβόλια Λευκάδας  ονομάζεται  «Οδός  Κώστα ντε Βαλαμόντε» (σε όλο το της το μήκος και στη μελλοντική διάνοιξη της).

   
Η απόφαση αυτή πήρε αρ. 157/2026.

                  
   Ο ΠΡΟΕΔΡΟΣ



           Τα παρόντα μέλη

       
      ΕΥΣΤΑΘΙΟΣ ΣΚΛΑΒΕΝΙΤΗΣ

